UBERA ARANZETA (EH Bildu, 2014-05-29):
Mahaiburu anderea, legebiltzarkideak, sailburuak, egun on guztioi.
Guk ez dugu arazorik Errealak Anoetako estadioa berregituratzeko duen asmoarekin. Ez gaude aurka baina ez dugu konpartitzen, eta hori gobernatzen dugun toki eta erakunde guztietan esan dugu, ez gaude alde erakunde publikoetatik, guztion diru publikoa bideratzearekin.
Iruditzen zaigu ez dela momentu honetan arduraz jokatzea, serio jokatzea, ikusita momentu honetan daukagun errealitate sozio-ekonomikoa eta momentu honetan milaka pertsonek sofritzen ari diren egoera. Orduan askotan harritu egiten nau badirudielako hemen bakoitzak oso errealitate desberdinetan bizi garela.
Ni Errealeko bazkidea naiz. Aurtengo tenporadan hiru bat partidu ez nituen ikusiko. Normalean, partidu guztiak ikustera joaten naiz, nire abonu txartela ordaintzen dut eta hamabostero ikusten dut zer mugimendu dagoen Anoetaren inguruan eta Donostiaren inguruan. Futbolzalea naiz, kirolzalea naiz.
Ez dugu konpartitzen eta ez gaude alde Jaurlaritzak ere diru hori bideratzea berregituraketa horretara. Garbi hitz egin dugu gobernatzen dugun erakunde guztietan. Ez da lehentasuna. Ezin da izan lehen esan dudan bezala, bizitzen ari garen egoera honetan, erakunde publiko baten lehentasuna.
Lehentasuna, bazterketan dauden pertsonak izan beharko lirateke. Lehentasuna, bazterketan erortzear dauden pertsonak izan beharko lirateke. Lehentasuna, langabezian dauden pertsonak izan beharko lirateke. Hezkuntza, Osasun Sistema, zerbitzu sozialak, herritar guztiek behar duten estaldura eskaintzea. Kalitatezko zerbitzu publikoak eskaintzea.
Eta gero, gerokoak. Eta gero, gerokoak! Hemen erreferentzia pertsonak eta ez erreferentzia arkitektonikoak. Erreferentzia arkitektonikoak ere beharko ditugu, baina lehenengo pertsonak. Pertsona gabe, ez dago erreferentzia arkitektonikorik.
Eta luze hitz egin genezake adibide desberdinak jarriz mahai gainean. Eta kirola ere noski izan behar dela lehentasuna, kirola ere bai. Eta asko hitz egin genezake etxe honetan kirolean egin beharko liratekeen inbertsioez. Hasi eskola kirolaz, formakuntzaz, partehartze kirolaz, prebentzioaz...
Orain dela gutxi eduki dugu debate bat osasuna eta hezkuntza eta kirola lotzeko, aurrekoan Kirol Batzordean. Baina jaun andreok, 2014eko aurrekontuetan, Jaurlaritzaren kirolaren aurrekontuak, miserableak ziren, zazpi milioi euro. Eta orain obra batetarako 10 milioi jarriko ditugu? Ze kirol proiektu ari gara bultzatzen?
Beraz, badirudi Jaurlaritzak badituela 10 milioi euro Anoetako estadioa berregituratzeko eta Jaurlaritzak ez dauka dirurik, ba diru sarrerak bermatzeko, errenta zabaltzeko, eta errolda hiru urtetatik urte batetarako baldintzara jaisteko.
Edo eta ez dauka dirurik, larrialdietako diru laguntzaren diru lerroa agortu zenean, udaletxeei 5 milioi euro emateko eta horren ordez bakarrik 2 milioi euro jarri zituenean.
Edo ez dauka dirurik, botiken berrordainketarako diru funts bat, edo indargabetzeko diru futs bat jartzeko 18 milioi euro, bakarrik 18.000ko errentatik beherako pertsonei onura egiteko.
Eta gainera, hesi lasterketa bat egin behar dute pertsonak, papeleoan, hesi lasterketa bat, botiken berrordainketa hori indargabetzeko.
Edo eta, enpresa txikiek, hainbeste aldarrikatzen ditugun gure ekonomiaren zutabeak diren enpresa txikiei, abalak eta likideza lortzeko behar dituzten neurriak aktibatzeko. Eta luze jarrai genezake. Luze jarrai genezake, momentu honetan ditugun beharretaz.
Eta hor, argi frogatzen da, Jaurlaritzaren lehentasunak ez direla pertsonak. Pertsonak oso urruti geratzen zaizkiola. Nahiago duela populismo merkean oinarritutako politika egitea. Eraikin handiak, ikusgarriak nahiz eta horrek suposatu inora ez doazen trenak eraikitzea, erdi hutsik dauden ospitaleak... Baina hori bai, titularrak ematen dute eta oso politak geratzen dira komunikabideetan.
Eta Errealak egin dezake nahi duena, zilegi da. Erakunde pribatua den aldetik, bere egitasmoak izan ditzake. Baina administrazio publikoak erantzukizunez jokatu behar du. Eta horretarako, momentu honetan, gure ustez erantzukizunez jokatzea da pertsona ardatz izatea eta pertsonen beharretara, urgentzietara  - daudelako -  politikak bideratzea.
Eta horrek eskatzen du politika errealistak, xumeak eta kudeaketa ona. Noski, politika eredu horrek ez du titularrik ematen. Beraz bai eskatuko genioke Jaurlaritzari hausnarketa bat.
Eta lehen esan dudana, Euskal Herria Bilduk, Donostiako Udalean esan du ez duela finantzaziorik jarriko baina prest agertu da eta hori egin du eta egiten jarraituko du, administratiboki, teknikoki, prozesua, proiektu horrek, Errealak duen egitasmoa bideragarri izan dezan bere esku dagoen guztia egiteko. Eta horrela egin du.
Lurzoruaren lagapena egin du, prozesuaren inguruan ahobatekotasuna dago, nahiz eta ahobatekotasuna ez den egon eta oposizioak Donostiako Udala behartu zuen edifikabilidadea areagotzera, espazio tertziarioen inguruko espazio batzuk sortzera, baina gero salaketa bat egon zen eta epaiketak Donostiako gobernuari arrazoia eman dio.
Orduan, gu prest laguntzeko baina ez finantziazioarekin eta ez guztion diru publikoarekin. Momentu honetan beste lehentasun batzuk daudelako.
Aldundiak berdina. Aldundiak esan du obra horretarako finantziaziorik ez, baina prest dago inguruko kirol eremuan laguntzeko eta egin behar den guztia egiteko eta horretarako azterketa bat egiten ari da. Gainera, Kirol Etxeari eragingo dio obra horrek. Kirol Etxean 30 langileek lan egiten dute, federazioak hor daude kokatuak eta arratsaldetan mugimendu handia aurki genezake Kirol Etxean. Ez dakit horretaz (...) ohartu den edo horretarako ze egitasmo dagoen.
Gero ere entzun dugu Kutxabank ere inplikatuko omen dela 10 milio eurorekin, publizitatearen ordainetan.
Kutxabankek etxeetatik kaleratzen dituzten pertsonek ere, herritarrek ere, gustura eramango zuten kamiseta bat publizitatearekin Kutxabank beraien etxeetatik ez balituzkete kaleratuko. Prest egongo lirateke propaganda egiteko. Eta gogoratu behar dugu Kutxabank dela EAEn etxe kaleratze gehien exekutatzen dituen bankua.
Beraz, hau da dagoen errealitatea. Agian guztiok ez dugu gizarte errealitate berdina konpartitzen. Errealitate desberdinetan bizi gara, baina guk garbi daukagu eta esaten dugu Errealarekin gaude. Errealaren kirol proiektua defendatzen dugu, babesten dugu eta horretarako behar den guztia egingo dugu, baina desberdindu behar da kirol proiektua, pertsonak eta obrak.
Ikustea besterik ez dago ere Anoetako azpiegitura ez dela oso zaharra eta zaharkitua eta igandetan zenbat aulki egoten diren hutsik.